Čiara

Čiara je nepretržitý, súvislý rad (sled) bodov. Geometria charakterizuje čiaru ako jednorozmerný útvar, ktorý vzniká pohybom bodu alebo ako priesečník dvoch rovín, alebo ako priesečník roviny a obrysu priestorového objektu. Čiara má len jeden rozmer – dĺžku. Názov čiara je spoločný pre priamky a krivky.

 Technické kreslenie 
Čiara v technickom kreslení je nakreslená linka slúžiaca na zobrazenie technickej súčiastky, alebo komponentu na technickom výkrese. 

 Druhy čiar 
 plné čiary – sú to čiary plynulé, neprerušované
 prerušované čiary – sú to čiary s pravidelným opakovaním tých istých obrazových prvkov (čiarkované, bodkočiarkované a pod.).

 Čiary podľa hrúbky      
 hrubé – 0,5 mm, 0,7 mm, 1 mm,
 tenké – 0,25 mm, 0,35 mm, 0,5 mm.

 Význam čiar na technickom výkrese 
Hrubá súvislá čiara  – viditeľné obrysy a hrany, čiara závitu, ohraničenie dĺžky závitu s plnou hĺbkou, zobrazenie grafu, hlavné prvky na mape, vývojové diagramy, zobrazenie osových dĺžok priečkovej konštrukcie, deliace čiary odliatkov na obrazoch pohľadov a pod.
Tenká súvislá čiara  – čiary prienikov, pomocné čiary, kótovacie čiary, odkazové čiary a ich zastávky, šrafovanie, obrysy sklopených prierezov, krátke osi, ukončenie kótovacej čiary,  uhlopriečky na označenie rovinnej plochy povrchu, čiary označujúce miesto ohybu na výstrižkoch a rozvinutých predmetoch, ohraničenie podrobností, naznačenie opakujúcich sa prvkov, označenia miesta údaja rozmeru klinových prvkov, označenie vrstiev, premietajúce lúče, čiar sietí a pod.
Čiarkovaná hrubá čiara  – označenie úpravy povrchu 
Čiarkovaná tenká čiara – zakryté hrany a obrysy
Hrubá čiara s dlhou čiarou a bodkou – označenie ohraničenej časti plochy, rovín, rezov, deliacich rovín odliatkov, rezy a pod
Tenká čiara s dlhou čiarkou a bodkou – osi, čiary a na označenie súmernosti, rozstupová čiara ozubení, rozstupová čiara dier a pod.
Tenká čiara s dlhou čiarkou a dvoma bodkami – obrys priľahlých súčiastok, krajné polohy pohyblivých súčiastok, ťažiskové osi, obrysy alternatívneho spôsobu vyhotovenia, zobrazenie konečných obrysov v obraze polovýrobku, ohraničenie  polohy alebo oblasti a pod.

Kategória:Geometria
Kategória:Technické výkresy